REALISTIČKI STIL  
   
Težnji da prikaže ljude i pojave onakvim kakvi oni jesu, realist, sasvim prirodno, podređuje i izražajna sredstva kojima se to postiže. Junaci realističkog dela moraju u svemu da budu tipični: po svom karakteru, svom ponašanju, postupcima, jeziku, stilu. Kako junaci realističkog dela sebe, svoJ karakter, svoju psihologiju, mentalitet, klasu kojoj pripadaju i kojoj duguju za određenu psihologiju, mentalitet i stav, manifestuju najviše pomoću jezika, to on mora da bude takođe tipičan, realan. Sva složenost i šarolikost života društva i junaka kao tipičnog nosioca njihovog mora verno da se javi u delu, a to znači da je jezik, u užem i širem smislu, u delu realista i raznovrstan i sintetičan, jer je sadržina koju on uobličava takva. Po tome baš što realist u svom delu slika realne ljude, u realnim sredinama, i izražavanje tih ljudi u leksici, frazeologiji, sintaksi, manjoj ili većoj figurativnosti, oskudnosti ili bogatstvu njihovom, konvencionalnosti ili naročitoj izrazitosti, nosi sva obeležja izražavanja, stila određenih, konkretnih ljudi i govornih situacija u svakidašnjem životu. To je, prema sredini koju pisac slika, i jezik i stil govorni, svakodnevni, raznovrstan u svojoj složenosti i dinamici, uvek figurativan, emocionalan, bogat, i jezik i stil intelektualaca, obrazovanih ljudi, probran, odmeren u izrazu, književni u najpotpunijem smislu reči. Da bi postigao jezičku i stilsku tipičnost određenih ljudskih karaktera, sredina i klasa, realist mora pažljivo da proučava njihov jezik, da uđe u njegove suštine i osete njegovu izražajnu snagu, njegovu životnost i večito njihovo kretanje, da, kako je to jednom rekao Ivo Andrić ljudima *njihovim*, i *poznatim* jezikom kaže *svoju*, i *novu* umetničku istinu.

Realisti teže da u svojim delima pruže što potpuniju i svestraniju sliku života i stvarnosti, i što verniju i tačniju. Da bi to ostvarili, oni moraju pažljivo da osluškuju i posmatraju život, društvena kretanja i zbivanja, da ih proučavaju i prikupljaju građu, činjenice, na osnovu kojih će moći da vrše potrebna odabiranja i umetnička uopštavanja, i da sve uobliče kao tipične likove i tipične okolnosti.